የክልሉ ብሔሮችና ብሔረሰቦች ዘመን መለወጫና የመስቀል በዓላትን እያከበሩ ነው
 አዲስ አበባ፡- በደቡብ ክልል የሚገኙ ብሔሮችና ብሔረሰቦችና ህዝቦች ዘመን መለወጫቸውንና የመስቀል በዓልን በደማቅ ሁኔታ በተለያዩ ዝግጅቶች እያከበሩ መሆኑን የደቡብ ብሔሮች ብሔረሰቦችና ህዝቦች ክልል ባህልና ቱሪዝም ቢሮ አስታወቀ፡፡ የቢሮው የባህል ዘርፍ ምክትል ቢሮ
ሃላፊ አቶ አቡቶ አኒቶ ለአዲስ ዘመን ጋዜጣ እንዳስታወቁት፤ በክልሉ ካሉት ብሔሮችና ብሔረሰቦች አብዛኞቹ የመስቀል በዓልንና የዘመን
መለወጫን አንድ ላይ ያከብራሉ፡፡ እያንዳንዱ ብሔር ብሔረሰብ በዓሉን
እንደባህሉ፣ አኗኗሩ፣ ወጉ፣ ኢኮኖሚያዊና ማኅበራዊ ገጽታው የራሱ መንገድ እንዳለው የተናገሩት አቶ አቡቶ፤ በዓሉና ዘመን መለወጫው
በጉራጌ፣ በሐዲያ፣ በከምባታ፣ በጠምባሮ፣ በወላይታ፣ በጋሞ፣ በጎፋ፣ የም፣ ካፋ፣ ሸካ፣ ዳውሮ እንዲሁም በሌሎቹም ብሔሮችና ብሔረሰቦች
በድምቀት እየተከበረ እንደሆነ ገልፀዋል፡፡ እንደ አቶ አቡቶ ማብራሪያ በዓሉ በሁሉም
ብሔሮች ዘንድ የተለያየ ስም አለው፡፡ ወላይታ “ጊፋታ”፣ ሐዲያ “ያሆዴ”፣ ከምባታ “መሳላ”፣ ጋሞ “ያሆ” እንዲሁም በሌሎች ብሔሮችም
ዘንድ የተለያዩ መጠሪያዎች አሉት፡፡ በዓሉ ከመስከረም 10 ጀምሮ እስከ 20 በተለያዩ ዝግጅቶች ይከበራል፡፡ በዓሉ ዘርፈ ብዙ ፋይዳዎች ያለው መሆኑን
ያወሱት አቶ አቡቶ ህብረተሰቡ ከአንድ ዘመን ወደ ሌላ የሚሸጋገርበት እንደመሆኑ የተለያዩ ክንዋኔዎች እንደሚያካሂድ ጠቁመዋል፡፡
በዓሉ ቤተሰብ ተሰባስቦ የሚያከብረው፣ ትስስሩንም የሚያጠናክርበት እንዲሁም የሚመክርበትና ለቀጣይ ዓመት ራሱን የሚያዘጋጅበት ነው
ብለዋል፡፡ በግለሰብም ሆነ በማህበረሰብ ደረጃ ግጭት ውስጥ የገቡ እንኳ ቢኖሩ እርቅ የሚያወርዱበት እንደሆነ ገልፀዋል፡፡ እንደ አቶ አቡቶ ማብራሪያ፤ በዓሉ ህብረተሰቡ ከቤት ውጭ በጋራ የሚያከሄዳቸው ሥነ ሥርዓቶች ያሉት
ሲሆን፤ እነዚህ ክንዋኔዋች የተለያየ ቀለም አላቸው፡፡ በመሆኑም በዓሉ የቱሪስቶች መስህብ እየሆነ መጥቷል፡፡ የቱሪስት መስህብነቱ
ተጠናክሮ እንዲቀጥል የማልማት ሥራ ይከናወናል፡፡ በየ ዞኖቹም የማስተዋወቅ ሥራ እየተሠራ ነው፡፡ የመገናኛ ብዙሃንም በዓሉን በማስተዋወቅ
ረገድ የድርሻቸውን እንዲወጡ ተጠይቋል፡፡አዲስ ዘመን መስከረም 15  ቀን  2012
ዓ.ም መላኩ ኤሮሴ